ΕΛΛΗΝΙΚΗ ΔΗΜΟΚΡΑΤΙΑ

ΙΕΡΑ ΜΗΤΡΟΠΟΛΙΣ ΣΥΡΟΥ

**ΚΥΚΛΑΔΙΚΗ ΦΟΙΤΗΤΙΚΗ ΕΣΤΙΑ ΕΝ ΑΘΗΝΑΙΣ ΙΕΡΑΣ ΜΗΤΡΟΠΟΛΕΩΣ ΣΥΡΟΥ**

ΑΧΑΡΝΩΝ 303 – Τ.Κ. 10446 - ΑΘΗΝΑΙ

Τηλέφωνο/Fax: 210 - 8542420

e- mail: estiamsyrou@gmail.com - web: [www.foititikiestia-imsyrou.gr](http://www.foititikiestia-imsyrou.gr)

**ΔΙΑΔΙΚΑΣΙΑ & ΟΔΗΓΙΕΣ ΥΠΟΒΟΛΗΣ ΑΙΤΗΣΕΩΝ – ΔΙΕΥΚΡΙΝΗΣΕΙΣ**

**Α. Διαδικασία υποβολής αιτήσεως (νέων φοιτητών)**

Αν ζητείται από φοιτητή / τρια να μείνει στην Φοιτητική Εστία, προκειμένου να φοιτήσει σε κάποια σχολή, ιδιωτική ή δημόσια, του λεκανοπεδίου Αττικής, πρέπει να υποβληθεί αίτηση, μέσω της εδώ επίσημης ιστοσελίδας μας. Εναλλακτικά είναι εφικτό να υποβληθεί αίτηση και αυτοπροσώπως στη γραμματεία της Φοιτητικής Εστίας, κατόπιν τηλεφωνικής ή γραπτής συνεννόησης.

Ακολουθεί η πρώτη απάντηση από τη Γραμματεία, με τον αριθμό πρωτοκόλλου που έλαβε η αίτηση και μερικές ειδικές πληροφορίες, που πρέπει ο / η αιτών / ούσα φοιτητής / τρια να γνωρίζει, όπως για παράδειγμα ότι απαγορεύονται οι επισκέψεις στην Εστία, πλην των γονέων και αδελφών, που και αυτοί πρέπει να έχουν εφοδιαστεί με άδεια για την επίσκεψή τους σε συγκεκριμένη μέρα και ώρα, από τον κ. Διευθυντή.

Στην συνέχεια, όπως θα αναφέρει και η σχετική απάντηση, επαφίεται στον / στην φοιτητή / τρια, να επισκεφτεί και να γνωρίσει τον χώρο της Φοιτητικής Εστίας και να έχει μια πρώτη συνάντηση γνωριμίας με τον κ. Διευθυντή αυτής, ομοίως και στη περίπτωση αυτή κατόπιν συνεννόησης για τη συγκεκριμένη μέρα και ώρα.

Εντός τριών (3) εργασίμων ημερών, εκτός απροόπτου ή αντίθετης απόφασης του Διοικητικού Συμβουλίου, ο / η φοιτητής / τρια λαμβάνει προφορική απάντηση επί του αιτήματός του / της. Εάν η απάντηση είναι θετική, ο / η φοιτητής / τρια, εγκαθίσταται στην Φοιτητική Εστία, σε μέρα και ώρα που από κοινού θα συμφωνηθεί με τη Γραμματεία.

Κατά τη μέρα αυτή ο / η φοιτητής / τρια παραδίδει στη Γραμματεία τα δικαιολογητικά διαμονής του / της, όπως αυτά λεπτομερώς καταγράφονται στη δεύτερη σελίδα της αιτήσεώς (πλην της βεβαίωσης εγγραφής στη σχολή, η έκδοση της οποίας συνήθως καθυστερεί από τις Σχολές). Εξηγούνται στο / ην φοιτητή / τρια, θέματα καθημερινότητας, εισόδου – εξόδου, παροχών κλπ και απαντώνται τυχούσες απορίες, δίδεται σε αυτόν / ην αντίγραφο του Εσωτερικού Κανονισμού Λειτουργίας, η κάρτα και τα κλειδιά εισόδου και οδηγείται στο δωμάτιό του / της.

Σε κατοπινό χρόνο κοινοποιείται ηλεκτρονικά και η επίσημη απάντηση στο αίτημα διαμονής του / της.

**Β. Οδηγίες υποβολής αιτήσεως**

1. Στην αρχική σελίδα, κάνετε κλικ στο πεδίο «ΑΙΤΗΣΗ ΔΙΑΜΟΝΗΣ ΦΟΙΤΗΤΗ»

2. Κατεβάστε στον υπολογιστή σας το αρχείο της αιτήσεως, που είναι σε μορφή pdf open.

3. Συμπληρώστε τα ανοικτά πεδία με τα στοιχεία του φοιτητή / της φοιτήτριας, που σας ζητούνται και σώστε το αρχείο στον υπολογιστή σας.

4. Αποστείλετε την αίτηση στο email μας : estiamsyrou@gmail.com και αναμείνετε το email επιβεβαίωσης από τη γραμματεία της Εστίας μας, μαζί με κάποιες σχετικές οδηγίες για την ολοκλήρωση της διαδικασίας.

**Γ. Διευκρινήσεις**

1. Οι αιτήσεις διαμονής προς την Φοιτητική Εστία αφορούν:

α. ***διαμονή στην Φοιτητική Εστία για ένα (1) Ακαδημαϊκό έτος***, το οποίο αρχίζει το Σεπτέμβριο και λήγει τον Ιούλιο, κάθε Ακαδημαϊκού έτους. Συνεπώς αιτήσεις ημιπαραμονής είναι κατά κανόνα είναι απορριπτέες.

Η ανανέωση της διαμονής του / της φοιτητή / τριας είναι εφικτή και για τα προσεχή Ακαδημαϊκά έτη, υπό τη προϋπόθεση ότι αυτός / η α. δεν έχει παραβιάσει τον κανονισμό της Φοιτητικής Εστίας, β. δεν έχει πάσης φύσεως εκκρεμότητες προς τη Φοιτητική Εστία και γ. διατηρεί τη φοιτητική του / της ιδιότητα (γεγονός που επαληθεύεται κάθε χρονιά).

Σημείωση: Η σχετική διαδικασία υποβολής νέας αιτήσεως, για τους φοιτητές / τριες που ήδη διαμένουν στην Φοιτητική Εστία, θα γνωστοποιείται σε αυτούς / ες κάθε Μάιο εκάστου Ακαδημαϊκού Έτους.

β. ***θέση στη Φοιτητική Εστία και όχι κάποιο συγκεκριμένο δωμάτιο***. Ο / Η φοιτητής / τρια θα τοποθετείται σε συγκεκριμένο δωμάτιο της Φοιτητικής Εστίας (μονόκλινο ή δίκλινο), την ημέρα της προσέλευσής του / της, ανάλογα με τις υποδομές και τη διαθεσιμότητα.

2. Αιτήσεις που γίνονται α. ***υπό όρους*** (π.χ. μονόκλινου δωματίου), β. ***από φοιτητή / τρια που έχει παραβιάσει τον κανονισμό*** και γ. ***από μη φοιτητές***, δ. ***ημιπαραμονής,*** είναι εκ του κανονισμού, απορριπτέες και δεν θα εξετάζονται.

3. Αιτήσεις ***επιλαχόντων φοιτητών / τριων*** θα γίνονται δεκτές, εφ΄ όσον υπάρχει σχετική απόφαση του Διοικητικού Συμβουλίου και παραμένουν σε ισχύ στο αρχείο της Φοιτητικής Εστίας για ένα (1) μήνα. Εάν κενωθεί κάποια θέση στο διάστημα αυτό, ο / η φοιτητής / τρια ειδοποιείται γραπτώς, στην δηλωθείσα στην αίτησή του ηλεκτρονική διεύθυνση, για να βεβαιώσει εκ νέου το ενδιαφέρον του και να ολοκληρώσει τη διαδικασία εισαγωγής του / της στη Φοιτητική Εστία.

4. Δεν απαιτείται για την υποβολή αιτήσεως η μεσολάβηση τρίτου προσώπου.

5. Δεν είναι απορριπτέες αιτήσεις με βάση το ***φύλο***, τη ***καταγωγή***, την ***ηλικία***, το ***θρήσκευμα*** ή ***προσωπικές και θρησκευτικές πεποιθήσεις***, υπό την επιφύλαξη ότι δε αντίκεινται σε ρητή διάταξη του Κανονισμού Λειτουργίας της Φοιτητικής Εστίας, όπως αυτές λεπτομερώς περιγράφονται στα παραδείγματα που ακολουθούν.

Παράδειγμα 1ο. Δε μπορούν να διαμείνουν στο ίδιο δίκλινο δωμάτιο φοιτητές διαφορετικού φύλου, εκτός κι αν είναι αδέρφια ή κοντινοί συγγενείς πρώτου βαθμού. Συνεπώς για τη περίπτωση εξέτασης αιτήσεως, που αφορά τη θέση σε δίκλινο δωμάτιο, που ήδη έχει τοποθετηθεί αγόρι ή κορίτσι φοιτητής / τρια, μπορεί να γίνει δεκτή μόνο η αίτηση, που αφορά φοιτητή ή φοιτήτρια του ιδίου φύλου.

Παράδειγμα 2ο. Αίτηση φοιτητή / τριας που είναι άνω των τριάντα (30) ετών, μπορεί κατά κανόνα να γίνει αποδεκτή, μόνο, εάν υπάρχει δυνατότητα μονόκλινου δωματίου. Η πρακτική αυτή έχει να κάνει με προβλήματα καθημερινότητας, που μετά βεβαιότητας θα ανακύψουν από το χάσμα με τη γενεά, που διαμένει κατά κανόνα στην Φοιτητική Εστία και είναι συνήθως μεταξύ των ετών 18 – 23.

Παράδειγμα 3ο. Αίτηση φοιτητή / τριας δεν είναι απορριπτέα λόγω του τόπου καταγωγής του / της. Οφείλουμε όμως να ενημερώσουμε κάθε αιτούντα / σα ότι από σεβασμό στην μνήμη του ιδρυτή της Φοιτητικής Εστίας, αειμνήστου Μητροπολίτη Σύρου, κ. Δωροθέου Ά (Στέκα), θα δίνεται προτεραιότητα σε αιτήσεις φοιτητών / τριών, που προέρχονται από την περιφέρεια της Ιεράς Μητροπόλεως Σύρου και των λοιπών Κυκλαδικών Μητροπόλεων, ιδιαιτέρως σε περίπτωση πλήρωσης των τελευταίων θέσεων, ανά Ακαδημαϊκό Έτος.

Παράδειγμα 4ο. Αίτηση φοιτητή / τριας δεν είναι απορριπτέα λόγω του θρησκεύματός του ή των λοιπών του πεποιθήσεων, υπό τη προϋπόθεση ότι αυτές δεν αντιστρατεύονται τον Κανονισμό Λειτουργίας, τον Εκκλησιαστικό Ορθόδοξο χαρακτήρα της Φοιτητικής Εστίας και είναι δυνατή ειρηνική συνύπαρξη του / της φοιτητή / τριας εντός αυτού.

---------------------------------------------------------------------------------------------------

Είμαστε στη διάθεσή σας για περαιτέρω διευκρινήσεις ή απορίες, τις οποίες μπορείτε να μας στέλνετε και γραπτώς από τους παρακάτω συνδέσμους:

Α. [https://www.facebook.com/cycladikifititikiestia](https://www.facebook.com/cycladikifititikiestia/?eid=ARDQ3Ia66XZM-1ZkwCmt3HbLTIXDvh1tV8MfrB7JO_OCeFKEDiBQn3NWVKicU2KUPXaQdl20McssN6Mm)

Β. <http://www.foititikiestia-imsyrou.gr/#epikoinonia>

Εκ μέρους του Διοικητικού Συμβουλίου